Clam perquè Foment acceleri la B-40 i faci tots els accessos | J.A | TERRASSA | Infraestructures | El Punt Avui | Notícia
TERRASSA - 6 setembre 2017 2.00 h
Clam perquè Foment acceleri la B-40 i faci tots els accessos
Els alcaldes de Terrassa, Viladecavalls, Abrera i Olesa i el conseller Rull no volen retards en el tram que s’ha d’acabar l’estiu del 2019
Insten a recuperar les connexions amb la C-55, l’A-2 i la C-16
Les obres del quart cinturó entre Olesa i Viladecavalls Foto: NORMA VIDAL / ACN.
J.A - TERRASSA
L’alcalde de Terrassa, Jordi Ballart; la de Viladecavalls, Cesca Berenguer; el d’Abrera, Jesús Naharro, i la d’Olesa de Montserrat, Pilar Puimedon, van tornar a fer visible dilluns, en una trobada amb el conseller de Territori i Sostenibilitat, Josep Rull, el seu temor que el Ministeri de Foment no compleixi els terminis d’execució de les obres per enllestir el tram de sis quilòmetres del quart cinturó o B-40 entre Olesa i Viladecavalls, que en la darrera visita d’obres del ministre Íñigo de la Serna, el juny passat, va reiterar que s’acabaria l’octubre del 2019. I, de motius, no els en falten, vistos els successius endarreriments i aturades dels treballs des que es van iniciar, l’any 2009, i es van reprendre, el 2015.
Precisament en aquesta darrera visita del ministre, ja van posar en dubte que es complís el calendari i, com també van fer davant del conseller, van demanar que no hi hagi retallades i que l’obra inclogui les connexions de l’autovia amb la C-55, l’A-2 i la C-16, que estaven previstes en el projecte originari dels trams entre Abrera i Terrassa, dos dels quals estan en funcionament des de l’any 2010: el que uneix Abrera i Olesa i el que va de Viladecavalls a Terrassa. De la Serna, en la visita del 20 de juny passat, va anunciar que el director general de Carreteres del govern de l’Estat es reuniria amb els batlles per analitzar aquestes qüestions. En el cas de Terrassa, un error en la posada a licitació va deixar fora l’enllaç amb l’autopista C-16 o, el que és el mateix, la sortida Terrassa Oest en sentit Barcelona per als vehicles que surtin de la zona nord de la ciutat o provinents de Manresa, Viladecavalls i Abrera. Per l’alcalde Ballart, seria un error eliminar aquesta connexió, perquè “implicaria una reducció de les funcions de circumval·lació del sistema d’autopistes que envolten la ciutat”.
Segons els alcaldes, si no es fan les connexions, hi ha risc que, quan s’obri tot el tram, es produeixin grans col·lapses que afectarien la mobilitat als municipis. Les previsions indiquen que més de 60.000 vehicles utilitzarien aquesta autovia orbital, i més de 100.000 quan estigui a ple rendiment.
La B-40 és una autovia polèmica planificada als seixanta per connectar el Baix Llobregat amb el Vallès Oriental, però de moment arribarà fins a Terrassa. Foment va adjudicar al juny la redacció de l’estudi informatiu dels 35 quilòmetres entre Terrassa i Granollers. Es repetia així el tràmit fet el 2003, arxivat perquè l’expedient d’avaluació ambiental va caducar dues vegades.
s’estan construint entre Olesa i Viladecavalls després de dues aturades.
El Punt Avui. Barcelona 06-09-2017 Pàgina 22
El ple de la Paeria no suma majories pels manifestos dels grups sobiranistes ni per la contramoció del PSC
El PSC i Cs voten per separat per primer cop en molts mesos en la defensa de l’escola catalana i per Sixena
Pantans eixuts en la tardor més seca dels últims deu anys
Alella ja té l’eina per actuar en el sector de l’habitatge
Sis-cents projectes recollits a Castelló per al pressupost
Irregularitats en les subvencions, segons l’oposició
Porqueres completarà l’any vinent l’eix viari que vertebra el nucli
El govern de Premià de Mar, optimista amb el pressupost